Miguela Xuereb .td_uid_2_6075897f616d7_rand.td-a-rec-img{text-align:left}.td_uid_2_6075897f616d7_rand.td-a-rec-img img{margin:0 auto 0 0} Il-bniedem li jiġi liberat mill-ħabs, ikompli jġorr aktar tbatijiet u diffikultajiet biex jintegra lura fis-soċjetà u aktar u aktar fil-komunità fejn twieled u trabba. Dan minħabba stigma, kondotta u stabbiltà, fost oħrajn. Anki jekk il-bniedem għatxan li jibda ħajja ġdida u jagħżel li jaħdem biex jistabilixxi ruħu, iħabbat wiċċu ma' sitwazzjonijiet impossibbli biex jibqa' għaddej b'ħajtu. Il-bniedem li joħroġ mill-ħabs ikun fil-veru sens tal-kelma b'ta' fuqu senduqu. Lanqas saħansitra karta tal-identità ma jkollu fuqu. Għaliex biex jerġgħu jagħmlulek karta tal-identità, l-eks ħabsi jrid ikollu residenza permanenti. Anki jekk isib lil xi ħadd li jħenn għalih, is-sid (u bir-raġun) ma jħallihx juża l-indirizz tiegħu bħala r-residenza tiegħu, għal diversi raġunijiet. Meta jiġi biex japplika għall-benefiċċju soċjali, l-istess jerġa' jsib il-bibien magħluqa. Meta jmur id-Dipartiment l-ewwel li ma jiġi mistoqsi biex jagħtihom il-karta tal-identità li ma jkollux, kif ġa semmejt. Possibbli ma nistgħux insibu sistema, biex intaffu xi ftit mit-tbatijiet li jkunu ġa qed iġorru magħhom? Jien ġa kont semmejt dan il-punt fil-Parlament, quddiem il-Ministru tas-Solidarjetà Soċjali, madanakollu kollox baqa' kif kien. F'dan ix-xenarju, ma nagħtix tort lil eks ħabsi jaqta' qalbu. Mhux la kemm tiġġudika li reġa' lura għal ħajtu l-imgħoddija. Normalment dawn jispiċċaw jew fit-toroq, jew jorqdu f'xi ġnien pubbliku, jew għand xi ħabib, li normalment ikun ukoll mingħajr dħul finanzjarju, jew dħul limitat u allura jispiċċaw flimkien lampa stampa. Ejjew inħejjuhom aħjar. Dawn ħutna Maltin u oħrajn residenti fostna qegħdin ibatu bla bżonn. Nistgħu norganizzaw ruħna aħjar. Wara dak kollu li jkunu għaddew jispiċċaw fit-toroq tagħna jiġru minn post għall-ieħor jittalbu, l-ikel, ħwejjeġ, detergents u x'naf jien! Ejjew nieħdu konsiderazzjoni għal dawn, kif irnexxielna naħsbu għal sitwazzjonijiet oħra. Soluzzjoni nsibu żgur, jekk inħabbtu l-ħsibijiet ta' kulħadd flimkien. Niftaħru li l-Maltin tajbin u twajbin, anzi li Malta solidali u lin-nies tagħhom jintgħarfu. Però nħoss li s-soċjetà trid tmur oltre minn hekk. Tiftakruh il-każ ta' William Agius? William Agius, żagħżugħ simpatiku, intelliġenti, enerġetiku u deċiż li jbiddel ħajtu. Għamel il-programm ta' riabilitazzjoni f'San Blas. Kif qal hu stess pubblikament, William beda d-droga meta kellu 14-il sena. U bħall-maġġoranza ta' dawk li jinqabdu f'din in-nassa, spiċċa jbigħ biex isostni l-vizzju. Ħażin, u l-ħażin ma tistax tgħidlu tajjeb. Però pprova aħseb ftit. Ma tħossx għalik li kieku kien ibnek, ħuk jew kuġin. Verament li jekk trid tkun onest miegħek innifsek ma jifdallekx triq oħra ħlief li tikkundannah. Naf kemm William prova jħares 'il quddiem u jibni ħajtu mil-ġdid, u hekk għamel. Iżda s-sistema tagħna tispiċċa tibgħat bniedem il-ħabs 10 snin wara li int stess tkun infaqt ma nafx kemm flus u qlajt saħħtek biex tirrijabilitah. Din hija sitwazzjoni li taqtagħlek nifsek, tħallik bla kliem u kważi kważi tbikkik. Mhux biss, imma tiskoraġġixxi lil tant żgħażagħ maqbudin f'dan l-isqaq diffiċli, lill-qraba tagħhom u lil tant bnedmin li jaħdmu f'dan il-qasam soċjali. Jgħidulek u jirraġunaw… "għalfejn għandi nagħmel tant sagrifiċċji biex xorta waħda nispiċċa l-ħabs?" Bla ebda dubju m'iniex innaqqas mix-xogħol u r-responsabbilità tal-Qrati Maltin, għaliex l-Imħallfin u l-Maġistrati jkollhom idejhom marbutin bil-liġijiet. Imma xi ħaġa trid issir. Hija ġennata u froġa mill-kbar li wara 10 snin li William għamel il-programm tal-Caritas u jerġa' jsib postu fis-soċjetà, erġajna bgħatnieh fil-Faċilità Korrettiva ta' Kordin biex ngħinuh jikkoreġi ruħu. Tad-daħk kieku ma kinitx tal-biki. Is-soċjetà tagħna ma kellhiex il-ħila toħroġ għonqha. Erġajna waddabnieh fil-bir tas-skieken. U nkunu aktar kattivi, jekk nibqgħu siekta. Inkun ġifa jekk nagħżel li nkun populista u nkun qed nordom lil William u mijiet ta' bnedmin bħalu, li kontinwament jippruvaw jitilgħu mill-iskutella tal-abbandunati. Filwaqt li dawn il-bnedmin iridu jikkoreġu l-imġiba tagħhom nixtiequ nisimgħu aktar stejjer pożittivi dwar il-ħabs ta' Kordin u t-tmexxija tiegħu. Ma nistgħux nibqgħu nisimgħu bil-priġunieri privileġġjati u oħrajn le . Ma nistgħux nibqgħu nisimgħu li jsiru preferenzi ma' xi wħud u tagħti dahrek lil oħrajn. Imma dwar dan inkompli nikteb fil-mument opportun. .td_uid_3_6075897f618d4_rand.td-a-rec-img{text-align:left}.td_uid_3_6075897f618d4_rand.td-a-rec-img img{margin:0 auto 0 0}